29. schôdza NR SR - 1.deň - B. popoludní
Dátum: 2021-05-10
Poslanec: Kéry, Marián (SMER - SD)
Druh vystúpenia: Vystúpenie v rozprave

136. (Rečník si išiel zobrať materiál zo svojej poslaneckej lavice.) Ospravedlňujem sa. Ďakujem za slovo. Vážený pán predsedajúci, panie poslankyne, páni poslanci, bolo povedané veľmi veľa, ale dovoľte, aby som aj ja zareagoval v tejto rozprave a povedal zopár mojich myšlienok. Súčasná ministerka spravodlivosti pani Kolíková bola štátnou tajomníčkou na ministerstve spravodlivosti už počas tretej vlády Roberta Fica, ale na rozdiel od dnešných dní bola podľa mňa absolútne nevýrazná a na tejto pozícii bola len vďaka tomu, že na tom trval už náš vtedajší koaličný partner MOST – HÍD a najmä vtedajšia ministerka spravodlivosti pani Lucia Žitňanská. Zmenilo sa to, toto konštatovanie, po nástupe pani Kolíkovej do pozície ministerky spravodlivosti a sme svedkami súhrnu dvoch faktorov: neprofesionality a podarene veľmi zvláštnych povahových vlastností, ku ktorým sa dostanem. Tá spomínaná neprofesionalita sa prejavuje najmä v dokumentoch, ktoré pani ministerka predkladá do Národnej rady Slovenskej republiky, a pomerne veľa dokumentov nielenže treba opravovať, lebo sú nekvalitné, ale rovnako tak sú aj predmetom obrovskej kritiky a nielen zo strany vládnych poslancov alebo nás opozičných poslancov, ale aj organizácií, či je to sudcovská obec, právnická obec, advokátska obec a tak ďalej a tak ďalej. Jednou z veľmi kritických tém, ktoré sa stali nosnou témou pani ministerky, je aj viackrát zmieňovaná sudcovská mapa, ktorá má za cieľ po prvé zrušiť niektoré súdy a v neposlednom rade pri takomto presune sa zbaviť aj nepohodlných sudcov. Nedá mi, aby som opäť nepripomenul ako občan Zlatých Moraviec, a už som to aj v hodine otázok položil takúto otázku pani ministerke, že dotkne sa to aj okresu Zlaté Moravce, ktoré prvýkrát boli potrestané tým, že keď vznikol okresný úrad ešte v období vlády Vladimíra Mečiara, tak nevznikol Okresný súd v Zlatých Moravciach, ale zaradili nás pod okres Nitra, pod Okresný súd v Nitre a myslím si, že sme sa s tým nejakým spôsobom zmierili, pretože okres Zlaté Moravce bol vždy naviazaný na krajské mesto Nitra a sme v súčasnosti aj v jednom samosprávnom kraji. Po novom len kvôli tomu, že na Okresnom súde v Žiari nad Hronom nemáme dostatočné množstvo sudcov, tak občania okresu Zlatých Moraviec budú potrestaní a budeme musieť chodiť do okresného pod... do okresného, na Okresný súd do Žiaru nad Hronom. Chcem vám pripomenúť, že viacero koncových obcí v našom okrese, či sú to Kostoľany pod Tribečom, Jedľové Kostoľany, Slepčany, Nevidzany, tak ľudia, ktorí nemajú autá, budú mať veľmi problém sa dostať autobusom na skoré ranné pojednávanie. Ale to asi poslancov z vládnej koalície ani ministerku spravodlivosti nezaujíma. A ešte väčší paradox bol, vaša odpoveď, pani ministerka, na túto legitímne položenú otázku a povedali ste mi, že v minulosti sme mali veľmi blízo práve k tomuto regiónu, že aj nárečím sme bližšie, že aj krojmi sme bližšie, no a takúto neprofesionálnu odpoveď som nečakal. Keď som to rozoberal s mojimi priateľmi, tak mi povedali, aby som sa vás opýtal, že kedy nám dodáte aj tie kone. Že prečo kone? No lebo počas období existencie žúp, na ktoré ste sa odvolávali, sa ľudia prepravovali koňmi. Je tu aj pán primátor Nitry Hattas, poslanec vládnej strany ZA ĽUDÍ, nedá mi, aby som nepovedal aj jednu vec smerom k Nitre a k nemu. Ja som zvedavý, pán primátor, ako chcete ľuďom z vášho krajského mesta a z celého okolia ospravedlniť to, keď v Nitre bude zrušený krajský súd a bude prenesený do Nitry, pretože ja si to osobne neviem predstaviť. A krajské mesto ako Nitra by si určite zaslúžilo ponechať krajský súd. Pani ministerka, okrem toho, že sme svedkami zlyhávania v profesionálnej oblasti, sme svedkami zlyhávania spoločnosti, ku ktorej sa ešte dostanem, vašej rodiny, tak ma, viete, čo ma veľmi mrzí? Aj vaše ľudské zlyhanie. Spomeniem, a viackrát to už povedali moji predrečníci, smrť generála Lučanského. Musím spomenúť aj advokáta Krivočenka, ktorý, ktorý bol nevinný, bol síce vo väzbe, ale nevinný a, žiaľ, nebola mu poskytnutá základná zdravotná starostlivosť a bolo len stroho skonštatované, že umelá pľúcna ventilácia nebola k dispozícii, a my sme sa dostali k informáciám, že v tom čase bolo 37 voľných pľúcnych ventilácií na Slovensku, ktoré tomuto človeku mohli zachrániť život. A teraz prejdem k tým vašim zvláštnym povahovým vlastnostiam. Pani ministerka, ženy všeobecne majú taký väčší cit pre empatiu a vyjadrenie ľútosti, ale ja keď som vás videl na tlačovkách, keď ste oznamovali samovraždu generála Lučanského alebo aj to, čo sa udialo, a smrť pána advokáta Krivočenka, ja som nevidel na vás žiadne prejavenia ľútosti, empatie. Vy ste to povedali s takým chladom, ako keby sa nič nedialo. Niekedy mám pocit, ako keby ste z teflónu a všetko sa od vás odráža. Toto ma mrzí, toto je, toto je tá vaša povahová vlastnosť, ktorá nie je dobrá. Vy si podľa mňa myslíte, že je to tak správne, máte na každého rovný meter, ale ja si to nemyslím. A zakončím tento môj vstup tým, že vrchol všetkého podľa mňa znamenalo vaše účinkovanie v seriáli Pumpa, poviem to tak slušne, tento seriál je určený pre menej náročného diváka a vy ste tam aj po smrti generála Lučanského dokázali veľmi sucho a ironicky skonštatovať, že to nebol žiadny Palach ani Kuciak. Ani po smrti ste mu nedali pokoj. Pani ministerka, to sú chvíle, kedy sa musíme vcítiť aj do kože jeho najbližších rodinných príslušníkov, a myslím si, že vy ste tohto neni schopná. A teraz poďme k tým aktuálnym veciam, čo sa týka skutočnosti, ktoré kritizuje strana SMER – sociálna demokracia. Najprv začnem spoločnosťou MK REAL, s. r. o. Podľa adries trvalého bydliska môžeme s kľudom skonštatovať, že ide o rodinnú firmu Kolíkovcov. Figuruje v nej totiž pani ministerka Kolíková, Beatrica Kolíková, pravdepodobne jej matka, a Michal Kolík, brat pani ministerky. Títo traja ľudia figurujú v spomínanej firme ako spoločníci. Objavujú sa tam aj mená v predstavenstve, a to opäť brat pani ministerky Michal Kolík a istá Zdena Ivanková, ktorá sa vyskytuje aj v iných firmách rodiny Kolíkovcov. Táto firma má pomerne široký záber a okrem iného sa zaoberá aj správou rodinných domov. A stalo sa to, že ľudia v Moste pri Bratislave, ktorí si nechali správcovstvo u tejto spoločnosti MK REAL, s. r. o., boli okradnutí o 16-tisíc eur, ktoré spreneverila už mnou spomínaná pani Ivanková. Zhodou okolností pani Ivanková bola právoplatne odsúdená a to mi vyznieva až tak tragikomicky, keď pani ministerka sa sem postaví a povie, že ona o tom nevedela, dozvedela sa to až z tlačovej besedy strany SMER – sociálna demokracia. Ja osobne tomu neverím. Ďalšia kauza sa týka toho, že bolo podané trestné oznámenie a opäť na pani Ivankovú, ktorá v roku 2014 navýšila úver, ktorý si zobrali majitelia bytov v hodnote 220-tisíc, navýšila ho o 60-tisíc na 280-tisíc eur. Spravila tak bez informovania a súhlasu vlastníkov bytov. Spáchala trestný čin tým, že si vymyslela domovú schôdzu, kde sa o týchto veciach malo akože rokovať, a následne aj sfalšovala podpisy dotknutých vlastníkov bytov. Druhá spoločnosť je firma ELEKTRONIKA, moji predrečníci, najmä pán poslanec Kamenický, povedali podstatu, ale ja len zhrniem, že je zaujímavé, že firme ELEKTRONIKA sa darí v posledných rokoch. (Rečník sa odmlčal.) Rušíte ma, pani ministerka. (Reakcia ministerky.) Takto by som to nepovedal, ale rušíte ma, rád by som dokončil svoj, svoje vystúpenie a... (Reakcie z pléna. Zasmiatie sa v sále. Zaznenie gongu.) Blanár, Juraj, podpredseda NR SR 137. Poprosím pokoj, pán poslanec má vystúpenie, tak... Nech sa páči, pán poslanec. Kéry, Marián, poslanec NR SR 138. Vo firme ELEKTRONIKA, akciová spoločnosť, je predsedom predstavenstva brat pani ministerky Kolíkovej. Do 18. apríla 2016 bola členkou tejto spoločnosti aj pani Kolíková a vzdala sa jej len kvôli tomu, že odišla na pozíciu štátnej tajomníčky ministerstva spravodlivosti. Firma ELEKTRONIKA má zmluvy s verejnoprávnou RTVS a s divadlom Nová scéna, to znamená, že má zmluvy s inštitúciami, ktoré nakladajú s verejnými zdrojmi. A súčasní páni z vládnej koalície vrátane pána ministra hospodárstva Sulíka boli v minulosti veľmi citliví na to, ako sa nakladalo s verejnými financiami, škoda, že rovnaký meter nepoužívajú aj teraz. Pani ministerka hovorí o tom, či ona má niesť zodpovednosť za svojich rodinných príslušníkov. Dobrá otázka. Nemôžeme niesť zodpovednosť za rodinných príslušníkov. Na druhej strane nesieme zodpovednosť za to, či sa v spoločnosti takejto nachádzame alebo nie. A ak sme súčasťou takejto spoločnosti, tak musíme vedieť a niesť zodpovednosť, ako obchoduje a ako nakladá s financiami. A prídem, a musím tu spomenúť paralelu, toto sú jasné príklady, ktoré som uviedol. A dokončím, firma ELEKTRONIKA za posledných osem rokov mala obrat približne 5 mil. eur a je zaujímavé, že v časoch, kedy pani ministerka je v pozícii a či už štátnej tajomníčky, alebo ministerky, tak je tento obrat na úrovni 4,2 mil. eur. Náhoda? Pre pani ministerku áno, pre mňa určite nie. A teraz poďme k tým paralelám z minulosti. Dámy a páni, vy si pamätáte kauzu CT-čko? Kauza CT-čko skončila tým, že CT-čko sa nekúpilo a škoda, ktorá mala nastáť, bola vo výške nula eur. A výsledok? Musel skončiť vtedajší predseda parlamentu Pavol Paška, vtedajšia podpredsedníčka parlamentu pani Zmajkovičová a ministerka zdravotníctva Zuzana Zvolenská. A poviem iný príklad ešte. V čase, keď bol ministrom hospodárstva Pavol Pavlis, sa uskutočnila regulárna elektronická aukcia, jednalo sa o nejaké upratovanie a vyhral to príbuzný Pavla Pavlisa, vtedajšieho ministra, ale nie príbuzný v prvom rade, to znamená, ani manželka, ani brat, ani rodičia, tak ako je to v prípade pani ministerky Kolíkovej. Bol tu obrovský hon na čarodejnice, médiá, opozícia. Zmluva sa nakoniec nevošla do platnosti a minister, vtedajší minister hospodárstva Pavol Pavlis skončil. Nuž, kde je tá otvorenosť a transparentnosť, o ktorej pred voľbami do Národnej rady hlásali terajšie strany vládnej koalície? Kde je tá otvorenosť a transparentnosť, o ktorej sa na mnohých miestach dočítame v programovom vyhlásení vlády? Tá skončila pred nástupom tejto vlády. Je zaujímavé, že vo včerajšej besede sa pani ministerka neštítila obuť do redaktorky pani Martinákovej a vadilo jej, akým spôsobom kladie podľa mňa úplne legitímne otázky. Dokonca jej vytiahla, že jej manžel je poradcom pána Pellegriniho, predsedu HLAS-u. Toto je absolútne nemiestne. Pred týždňom zase pán Budaj nechcel odpovedať na otázky, regulárne otázky, ktoré postavil redaktor RTVS. Títo dámy, páni a dámy, keď sa im nepáčia otázky a nevedia na nich fundovane a kvalifikovane odpovedať, tak začnú útočiť. Keby sme to robili my, tak liberálne médiá by boli plné nenávisti. Na záver mi dovoľte, aby som prečítal z jedného článku, na konci poviem, kto je autor. A ja sa s ním stotožňujem. „Mária Kolíková má ochranu liberálnych médií a prezidentky Čaputovej. Všeličo sa jej odpúšťa, lenže Fico dal na stôl niečo, čo mení situáciu. Mária Kolíková má špeciálnu imunitu. Robila pod ministerkou Žitňanskou vo vláde SMER-u, čo by pri každom inom politikovi znamenalo útok na jeho charakter. Pani Kolíková má imunitu. Keby sa diali takéto problémy v kolúznej väzbe a väzniciach ministrovi s iným ideovým presvedčeným, keby hocikoho iného za to dlhodobo kritizovala Európska komisia a minister by nekonal, keby jeho súrodenci podnikali takým podozrivým a nehoráznym spôsobom, vnímali by liberálne médiá takéhoto politika s prezumpciou viny. Keby proti sebe zjednotil celú sudco-právnu obec, keby jeho reforma mala také rezervy a (personálne a organizačné) diery, nemohol by byť „najlepším“ ministrom, ale čelil by ostrej kritike. Alebo keby niekto rozdal desiatky tisíc eur svojim mimovládkam, ktoré produkujú len propagandu a výplaty svojim členom, padali by samé tvrdé obvinenia. Ale Mária Kolíková si to môže dovoliť. Má ochranu liberálnych médií a prezidentky Čaputovej, všeličo sa jej odpúšťa. Za všetko, čo sa dá pochváliť, ju pochvália. Posledné obvinenie, ktoré na ňu (respektíve jej súrodencov) vytiahol Robert Fico, znamenajú nečakane tvrdý úder. Nie preto, že ide o Fica, je to širšia hra, ktorá súvisí s pádom (či skôr rekonštrukciou) Matovičovej prvej vlády. Všimnite si, čo sa deje odvtedy. Matovičov hlavný oponent vo vláde je stále ten istý pán Sulík, kríza-nekríza, akoby žiadne zmierenie nebolo. Matovič nevynechá príležitosť na úder. Lenže je tu aj opačný breh. Kolíková mala zlaté obdobie pred samovraždou Lučanského, keď predkladala ústavné zmeny a tie prešli. Keď ju červené denníky nazývali najlepšou ministerkou vlády, aj keď na to nebol veľmi dôvod. Potom to začalo ísť z kopca. Čísla vo verejnej mienke išli dolu, s agendou to začalo škrípať. Samovrážd bolo naraz akosi priveľa. Predtým bola Kolíková oddanou zástankyňou Matoviča a jeho vlády, nemohol sa na ňu spoliehať ani Kollár, ani Valášek, ani nikto iný z rebelov v jej strane. A prišla kríza. Kolíková situáciu pochopila a otočila. Postavila sa Matovičovi, zblížila sa so Sulíkom a vznikol dokonca divoký scenár, že by v prípade úradníckej vlády mohla takúto vládu viesť. Pre Sulíka bola „tužidlom“ s prezidentkou, pre liberálne médiá svetielkom na konci tunela. Lenže ten scenár bol príliš divoký, slabá prezidentka si na zemanovskú hru netrúfala. Kríza však posunula pomery vo vláde aj v stranách. Kolíková sa stala nádejou liberálnej časti v strane ZA ĽUDI, poslanci ako Ledecký začali dúfať, že by mohla nahradiť Veroniku Remišovú. Niektorí špekulujú, že by to mohlo prospieť strane samej, iní dúfali, že sa môžu spojiť so Sulíkom, iní dúfajú zblíženie s neparlamentnými progresívcami. Tak či onak každá z troch možností je liberálnejšou verziou toho, čo je status quo s Veronikou Remišovou. Dôvod je jednoduchý, všetci chápu, že Kiskova strana je mŕtvola, ak chcú prežiť, musí sa niečo zmeniť. A s Remišovou sa nezmení nič.“ Dámy a páni, tento článok napísal pán Jaroslav Daniška, ktorý predtým písal pre Postoj a teraz pre Štandard. Myslím si, že v mnohom trafil klinec po hlavičke. Na záver môjho vystúpenia, pani ministerka, keby som bol ja na vašom mieste a dával by som sa do pozície etalónu spravodlivosti, nečakal by som na rozhodnutie Národnej rady Slovenskej republiky, ale zvážil by som svoje zotrvanie v pozícii ministerky spravodlivosti. Ďakujem za pozornosť.